Grace Mugabe hét diplomatieke immuniteit, sê ministerDie kennisgewing wat in die Government Gazette gepubliseer is (Foto: Twitter) Die Suid-Afrikaanse regering het Sondagmiddag bevestig die Zimbabwiese presidentsvrou, Grace Mugabe, het wél diplomatieke immuniteit en is daarom terug na Zimbabwe. Mugabe het Sondag na Zimbabwe teruggekeer ten spyte van talle eise dat sy vervolg moet word nadat sy glo onlangs ŉ vrou in ŉ hotel in Sandton aangerand het. ŉ Verslag van die Zimbabwiese nasionale uitsaaier, ZBC, het beeldmateriaal vertoon van die presidentsvrou wat saam met pres. Robert Mugabe by die Harare-lughawe aankom. Pres. Mugabe het ŉ beraad vir Suider Afrikaanse leiers in Pretoria bygewoon. Volgens berigte het die presidentspaar die land in die middel van die nag verlaat. Maite Nkoane-Mashabane, minister van internasionale betrekkinge en samewerkingsooreenkomste, sê sy het aan Mugabe diplomatieke immuniteit verleen op grond van die “Wet op Diplomatieke Immuniteite en Voorregte”. Mashabane se bevestiging is in die Staatskoerant gepubliseer. John Steenhuisen, DA-hoofsweep, het Sondag in ŉ verklaring gesê die DA sal ŉ onmiddellike parlementêre ondersoek na die regering se medepligtigheid van stapel stuur nadat die regering Grace Mugabe toegelaat het om die land te verlaat om sodoende kriminele vervolging vry te spring. Die ondersoek moet volgens Steenhuisen die ministers van polisie, internasionale betrekkinge en samewerking, asook dié van verdediging en militêre veterane insluit. “Dit is eenvoudig onverklaarbaar hoe so iets weer kon gebeur. Dit is weer ŉ bewys dat die ANC sal doen net wat hy wil om sy vriende te beskerm,” het Steenhuisen gesê. Lees alle vorige berigte oor Grace Mugabe op Maroela Media.